b'\n_START_ARTICLE_\nSlovenska lipa\n_START_PARAGRAPH_\nSlovenska lipa je bila neuradna slovenska valuta, ki jo je leta 1989 izdalo novo ustanovljeno podjetje Lipa Holding iz Ljubljane. Idejni vodja tega projekta je bil dr. Bogdan Oblak - Hamurabi, podjetje pa je pripravljalo izdajo bankovcev v vrednosti 1/2 lipe, 1, 2, 5, 10, 20, 50 in 100 lip. Do natisa je pri\xc5\xa1el le bankovec za eno lipo, ki se je pojavil v obtoku v Ljubljani 31. marca 1990. Takrat so bile sklenjene tudi pogodbe z ve\xc4\x8d kot 80 podjetji, med njimi \xc4\x8dasopisno podjetje Mladina, ki so se zavezala, da bodo sprejemala lipe kot pomo\xc5\xbeno pla\xc4\x8dilno sredstvo. Izdanih je bilo okoli 35.000 bankovcev v eni seriji, ki so imeli kritje v zlatu._NEWLINE_Po razglasitvi suverenosti Slovenije v letu 1990, je podjetje Lipa Holding izdalo tudi dva kovanca v tej valuti. Zlatarna Celje naj bi po naro\xc4\x8dilu Lipa Holdinga skovala 300 zlatnikov po 50 lip, kar pa ni bilo v celoti realizirano. Skovanih je bilo le okoli 80 zlatnikov. Poleg zlatnikov pa je bilo skovanih okoli 8.000 srebrnikov po 1 lipo. Modele za kovanje je izdelal oblikovalec Stane Dremelj.\n_START_SECTION_\nMotivi\n_START_PARAGRAPH_\nNa bankovcu za 10 lip naj bi bil upodobljen Jurij Vega, za 20 lip Anton Martin Slom\xc5\xa1ek, za 50 lip Jo\xc5\xbee Ple\xc4\x8dnik in za 100 lip slovenski pesnik France Pre\xc5\xa1eren._NEWLINE_Edini bankovec, ki je pri\xc5\xa1el v obtok je imel na prvi strani desno upodobljenega pesnika Pre\xc5\xa1erna, levo je bila upodobljena cveto\xc4\x8da veja lipe, na sredini napis\xc2\xa0\xc2\xbb1 lipa\xc2\xab, pod njim pa je bil upodobljen kne\xc5\xbeji kamen. Na zadnji strani je bil osrednji motiv slovenski parlament, arhitekta Jo\xc5\xbeeta Ple\xc4\x8dnika, desno in levo pa sta spet upodobljena motiva kne\xc5\xbejega kamna in cveto\xc4\x8de lipe._NEWLINE_V manj\xc5\xa1em obsegu je v aprilu 1992, ko je bila Lipa kot nacionalna valuta \xc5\xbee zavrnjena, iz\xc5\xa1la nova serija bankovcev z apoenom 1 lipa, namesto Franceta Pre\xc5\xa1erna je na njej upodobljena glava \xc5\xbeenske (personifikacija Slovenije)._NEWLINE_Na zlatniku je bil na prednji strani v sredini \xc5\xa1tevilka\xc2\xa0\xc2\xbb50\xc2\xab, ki jo je obdajal napis\xc2\xa0\xc2\xbbRepublika Slovenija\xc2\xab, pod njo pa napis\xc2\xa0\xc2\xbblip\xc2\xab. Na zadnji strani je bila upodobljena silhueta Franceta Pre\xc5\xa1erna, nad njo pa ob robu polkro\xc5\xbeni napis\xc2\xa0\xc2\xbbdr. France Pre\xc5\xa1eren 1800 - 1848\xc2\xab. Srebrnik je imel podoben motiv na prednji strani kjer je bila osrednja \xc5\xa1tevilka\xc2\xa0\xc2\xbb1\xc2\xab\xc2\xa0na podlagi, ki je predstavljala lipov list in pod njo napis\xc2\xa0\xc2\xbbena\xc2\xab. Zadnja stran je bila enaka tisti z zlatnika.'